การฝึกการป้องกันและบรรเทาสาธารณภัยแบบบูรณาการที่จังหวัดภูเก็ต เพื่อสร้างความพร้อมรับมือสถานการณ์คลื่นสึนามิ
อธิบดีกรมป้องกันและบรรเทาสาธารณภัย ระบุ การฝึกการป้องกันและบรรเทาสาธารณภัยแบบบูรณาการที่จังหวัดภูเก็ต เพื่อสร้างความพร้อมรับมือสถานการณ์คลื่นสึนามินายชยพล ธิติศักดิ์ อธิบดีกรมป้องกันและบรรเทาสาธารณภัย เปิดเผยว่า กองบัญชาการป้องกันและบรรเทาสาธารณภัยแห่งชาติ (บกปภ.ช.) โดยกรมป้องกันและบรรเทาสาธารณภัย (ปภ.) กระทรวงมหาดไทย ร่วมกับหน่วยทหาร ฝ่ายพลเรือน หน่วยงานที่เกี่ยวข้อง และ 6 จังหวัดภาคใต้ฝั่งทะเลอันดามันจัดการฝึกการป้องกันและบรรเทาสาธารณภัยแบบบูรณาการ พ.ศ. 2562 (Integrated Disaster Management Exercise : IDMEx 2019) ถือเป็นการฝึกเตรียมความพร้อมในการรับมือกับภัยพิบัติระดับชาติ ที่จะจำลองสถานการณ์ภัยจากคลื่นสึนามิที่อาจจะเกิดขึ้นในพื้นที่ 6 จังหวัดฝั่งอันดามัน ได้แก่ จังหวัดกระบี่ ตรัง พังงา ภูเก็ต ระนอง และสตูล โดยทุกหน่วยงานที่เกี่ยวข้องมีการฝึกรับมือภัยพิบัติในรูปแบบต่างๆมาอย่างต่อเนื่อง และการฝึกในครั้งนี้ก็จะส่งผลดีต่อภาพรวมของประสิทธิภาพในการรับมือกับสาธารณภัยและเป็นการเตรียมความพร้อมตอบโต้สถานการณ์ฉุกเฉินที่เป็นระบบและมีเอกภาพ อธิบดีกรมป้องกันและบรรเทาสาธารณภัย กล่าวว่าการเลือกจังหวัดภูเก็ตเป็นพื้นที่ฝึกซ้อมนั้น เนื่องจากจังหวัดภูเก็ตเคยได้รับผลกระทบจากคลื่นสึนามิ และถือเป็นพื้นที่เศรษฐกิจสำคัญที่จำเป็นต้องสร้างความมั่นใจให้กับทุกภาคส่วนโดยเฉพาะกับนักท่องเที่ยว